माओवादी सांसदलाई अध्यक्ष दाहालको निर्देशन : एकढिक्का भएर बजेटको 'डिफेन्स' गरौँ
नेकपा माओवादी केन्द्रका अध्यक्ष पुष्पकमल दाहालले पार्टीका सांसदहरूलाई एकढिक्का भएर बजेटको प्रतिरक्षा गर्न निर्देशन दिएका छन् । शुक्रबार सिंहदरबारमा बसेको संसदीय दलको बैठकमा प्रधानमन्त्रीसमेत रहेका अध्यक्ष दाहालले उत्पादन, उत्पादकत्व र रोजगारीमा केन्द्रित रहेको बजेटको प्रतिरक्षा गर्न सांसदहरूलाई निर्देशन दिएका हुन् । 
काठमाडौँ — नेकपा माओवादी केन्द्रका अध्यक्ष पुष्पकमल दाहालले पार्टीका सांसदहरूलाई एकढिक्का भएर बजेटको प्रतिरक्षा गर्न निर्देशन दिएका छन् । शुक्रबार सिंहदरबारमा बसेको संसदीय दलको बैठकमा प्रधानमन्त्रीसमेत रहेका अध्यक्ष दाहालले उत्पादन, उत्पादकत्व र रोजगारीमा केन्द्रित रहेको बजेटको प्रतिरक्षा गर्न सांसदहरूलाई निर्देशन दिएका हुन् । बैठकमा रहेका एक सांसदले दाहालको भनाइ उद्धृत गर्दै भने, 'यसपालि बजेटलाई समाजवादतिर उन्मुख गराइयो । अर्थतन्त्र राजनीतिक स्थितिअनुसार बजेट सन्तुलित नै छ...। धेरै मेहनत गरेर संसद्को अवरोधको व्यवस्थापन गर्‍यौँ । एकढिक्का भएर बजेटको डिफेन्स गरौँ ।'त्यस्तै बैठकमा अर्थमन्त्रीसमेत रहेका पार्टीका उपमहासचिव वर्षमान पुनले आगामी आर्थिक वर्षको बजेट सन्तुलित र वस्तुगत भएको टिप्पणी गरेका थिए । आर्थिक सुधारको अवधारणासहित समाजवादउन्मुख बजेट ल्याएको अर्थमन्त्री पुनको भनाइ थियो । अर्थमन्त्री पुनले रुग्ण परियोजनाहरूलाई बजेटबाट हटाइएको समेत बताएका थिए । 